Det konservative byrådsmedlem i Lolland Kommune Linda Sommer, der også er politibetjent, lod for cirka et år siden en indsat i arresten i Maribo følge med i hans kones fødsel på et nærliggende sygehus.

Manden fik lov at overvære den sidste del af fødslen på Linda Sommers mobiltelefon via videotjenesten Facetime. Det skriver BT.

Episoden faldt siden Sydsjællands- og Lolland-Falsters Politi for brystet, og der blev indledt en efterforskning af sagen. Ledelsen i politikredsen vurderede ifølge BT, at Linda Sommer "trådte i tjeneste uden at have lov til det" og videregav fortrolige oplysninger.

Efterforskningen af sagen er nu mundet ud i en tiltale mod Linda Sommer. Hun mener ikke, at hun har gjort noget forkert. Hun berettede også om overværelsen af fødslen på politistationen umiddelbart efter besøget i arresten.

- For mig var det en helt naturlig ting at vise menneskelighed over for faderen i arresten, der ikke kunne være med til sit barns fødsel. Jeg havde oplyst arresten om, at man kunne ringe til mig, hvis fødslen gik i gang - jeg bor kun tre minutter fra arresten.

- Og da fødslen var i gang, filmede en af moderens veninder efter aftale den sidste del af fødslen, som faderen så kunne se via min mobiltelefon, siger Linda Sommer til BT.

Fem måneder efter episoden blev Linda Sommer suspenderet fra sit arbejde.

Hun skal efter planen for en domsmandsret tirsdag 7. juni ved Retten i Nykøbing Falster. Hendes advokat, Torben Koch, bekræfter sagen.

Sydsjællands- og Lolland-Falsters Politi ønsker ikke at udtale sig om sagen til DR Nyheder.